

Številka: 0132-33/2025/4

Ljubljana, 3. julij 2025

**ZAPISNIK**

38. redne seje Sveta za radiodifuzijo (v nadaljevanju: Svet), ki je bila v sredo, 11. junija 2025.

Seja je potekala v veliki sejni sobi na sedežu Sveta, Stegne 7 v Ljubljani.

Sejo je vodil predsednika Sveta dr. Jurij Franc Tasič.

Prisotni člani Sveta: dr. Jurij Franc Tasič – predsednik, Gorazd Škrabar – namestnik predsednika, Jernej Markič, Ljubomir Oberski (oddaljeno), Rok Felicijan Pristovšek (oddaljeno), Igor Vovk (oddaljeno), Matevž Vrhovšek (oddaljeno).

Odsotni člani Sveta: /

Prisotni iz vabljenih organov: mag. Marko Mišmaš (direktor AKOS-a), Andrej Ciglič (AKOS), Tomaž Finkšt (AKOS), Anže Kolšek (AKOS), Mateja Grmek – sekretarka Sveta (AKOS), dr. Blaž Mazi (Ministrstvo za kulturo).

Ostali prisotni: Predstavnikov zainteresirane javnosti na seji ni bilo, niti na sejo ni nihče prijavil udeležbe.

Seja se je pričela ob 16.09 uri ob navzočnosti vseh članov Sveta.

Predsednik Sveta dr. Jurij Franc Tasič, ki je uvodoma ugotovil, da je Svet ob prisotnosti vseh sedmih članov sklepčen.

**K točki 1.: Določitev dnevnega reda 37. redne seje Sveta – predlog v sprejem**

Sejo je sklical predsednik Sveta, ki je s sklicem predlagal dnevni red. O dnevnem redu ni razpravljal nihče, zato je predsednik dal na glasovanje naslednji sklep:

**Sklep 1:**

**Svet sprejme v sklicu predlagani dnevni red 38. redne seje Sveta za radiodifuzijo:**

1. **Določitev dnevnega reda 38. redne seje Sveta – predlog v sprejem;**
2. **Potrditev zapisnika 37. redne seje Sveta – predlog v sprejem;**
3. **Prejeta vloga izdajatelja televizijskega programa Gold TV, družbe Premier Marketing d.o.o., za prenos dovoljenja za izvajanje televizijske dejavnosti – v predhodno mnenje;**
4. **Prejeta vloga izdajatelja radijskega programa Radio Odiseja, družbe Odisejada d.o.o., za pridobitev dovoljenja za izvajanje radijske dejavnosti – v predhodno mnenje;**
5. **Seznam pomembnejših dogodkov za televizijski prenos – obravnava;**
6. **Razno.**

Sklep je bil sprejet soglasno s 7 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 2.: Potrditev zapisnika 37. redne seje Sveta – predlog v sprejem**

Predsednik Sveta za radiodifuzijo je prisotne člane Sveta povabil k morebitnim pripombam na predloženo besedilo zapisnika. Posebne razprave k točki in pripomb na besedilo zapisnika ni bilo.

Predsednik Sveta je predlagal sprejetje naslednjega sklepa:

**Sklep 2:**

**Potrdi se zapisnik 37. redne seje Sveta za** **radiodifuzijo v predloženem besedilu.**

Sklep je bil sprejet soglasno s 7 glasovi članov Sveta ZA in 0 glasovi proti. 0 članov se je glasovanja vzdržalo.

**K 3. točki: Prejeta vloga izdajatelja televizijskega programa Gold TV, družbe Premier Marketing d.o.o., za prenos dovoljenja za izvajanje televizijske dejavnosti – v predhodno mnenje**

V zvezi s to točko je potekala krajša razprava. Predsednik je povedal, da je na naslovu družbe prijavljenih tudi več sedežev drugih firm. Po razpravi je predsednik Sveta predlagal sprejetje naslednjega sklepa:

**Sklep 3:**

**Svet za radiodifuzijo daje Agenciji za komunikacijska omrežja in storitve Republike Slovenije pozitivno predhodno mnenje k prenosu dovoljenja za izvajanje televizijske dejavnosti za televizijski program Gold TV, imetnika dovoljenja za izvajanje televizijske dejavnosti družbe Premier Marketing d.o.o., Industrijska cesta 9, 1290 Grosuplje, matična številka 3499855000, na družbo Condor Softlab d.o.o., Brezje pri Bojsnem 17, 8254 Globoko, matična številka: 9859284000.**

**Obrazložitev:**

Svet za radiodifuzijo (v nadaljnjem besedilu: Svet) je od Agencije za komunikacijska omrežja in storitve Republike Slovenije (v nadaljnjem besedilu: agencija) dne 13. 5. 2025 prejel vlogo družbe Premier Marketing d.o.o., Industrijska cesta 9, 1290 Grosuplje, matična številka 3499855000, imetnika dovoljenja za izvajanje televizijske dejavnosti za televizijski program Gold TV, za prenos dovoljenja za izvajanje televizijske dejavnosti na družbo Condor Softlab d.o.o., Brezje pri Bojsnem 17, 8254 Globoko, matična številka: 9859284000. Iz dopisa agencije št. 38161-34/2025/4 izhaja, da vložnikova vloga za prenos dovoljenja vsebuje vse zahtevane sestavine iz 8. člena Splošnega akta o dovoljenju za izvajanje radijske ali televizijske dejavnosti (Uradni list RS, št. 95/06 in 25/07) in da družba Condor Softlab d.o.o., Brezje pri Bojsnem 17, 8254 Globoko, matična številka: 9859284000 izpolnjuje pogoje za pridobitev dovoljenja.

Svet je ocenil, da glede na razpoložljive podatke ne obstajajo zadržki za prenos dovoljenja, zato je odločil tako, kot izhaja iz izreka sklepa.

Sklep je bil sprejet soglasno s 7 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 4.: Prejeta vloga izdajatelja radijskega programa Radio Odiseja, družbe Odisejada d.o.o., za pridobitev dovoljenja za izvajanje radijske dejavnosti – v predhodno mnenje**

Predsednik je pri tej točki povzel vsebino programa, kot je zapisan v vlogi. Povedal je, da je Ministrstvo za kulturo dal pozitivno mnenje k vlogi, AKOS pa je prejeto vlogo poslal Svetu v predhodno mnenje. Direktor AKOS-a je pozdravil vlogo in dejal, da je interes AKOS-a, da se medijski prostor bogati. Namestnik predsednika je dejal, da vsi ne spremljajo spletnih strani in da bi bila smiselna medijska kampanja, kot je na primer vladna akcija glede zdrave hrane. Meni, da bi lahko MDP sodeloval pri akciji na digitalni prehod. Direktor AKOS-a je na to dejal, da bo AKOS za promocijo DAB v prihodnjem letu dal kar nekaj sredstev. Člana Sveta, g. Markič, je dejal, da meni, da bi bilo drugače, če bi lahko nekdo pridobil dovoljenje tudi v času razpisa in ne le do objave razpisa.

Predsednik Sveta je predlagal sprejetje naslednjega sklepa:

**Sklep 4:**

**Svet za radiodifuzijo daje Agenciji za komunikacijska omrežja in storitve Republike Slovenije pozitivno predhodno mnenje k izdaji dovoljenja za izvajanje radijske dejavnosti za radijski program Radio Odiseja, izdajatelja Odisejada d.o.o., Moskovska ulica 11, Ljubljana, matična številka 9278931000.**

**Obrazložitev:**

Svet za radiodifuzijo (v nadaljnjem besedilu: Svet) je od Agencije za komunikacijska omrežja in storitve Republike Slovenije (v nadaljnjem besedilu: agencija) dne 13. 5. 2025 prejel vlogo družbe Odisejada d.o.o., Moskovska ulica 11, Ljubljana, matična številka 9278931000 za pridobitev dovoljenja za izvajanje radijske dejavnosti za radijski program. Iz dopisa agencije št. 38161-26/2025/4 izhaja, da vložnikova vloga za prenos dovoljenja vsebuje vse zahtevane sestavine iz 3. člena Splošnega akta o dovoljenju za izvajanje radijske ali televizijske dejavnosti (Uradni list RS, št. 95/06 in 25/07) in da vložnik izpolnjuje pogoje za pridobitev dovoljenja.

Svet je ocenil, da glede na razpoložljive podatke ne obstajajo zadržki za prenos dovoljenja, zato je odločil tako, kot izhaja iz izreka sklepa.

Sklep je bil sprejet s 7 glasovi članov Sveta ZA in 0 glasovi proti. 0 članov se je glasovanja vzdržalo.

*Ob 16.32 uri sejo zapusti predstavnik agencije, g. Anže Kolšek.*

**K točki 5.: Seznam pomembnejših dogodkov za televizijski prenos – obravnava**

Pri tej točki so člani Sveta razpravljali o morebitnem pridobivanju dodatnih podatkov glede na predloge predstavnika Evropske komisije. G. Markič je dejal, da meni, da je Svet pridobil dovolj podatkov in da je gradivo ustrezno za nadaljnjo obravnavo in vložitev pri Evropski komisiji. G. Škrabar je dejal, da bi bilo morda smiselno dobiti statistiko popularizacije kolesarskega športa v Sloveniji, denimo udeležbe na kolesarskih maratonih, podatke o tem, koliko otrok na primer trenira v nogometnih klubih, obiskanost športnih dogodkov (npr. Planice) ipd.

Po razpravi je predsednik Sveta predlagal sprejetje naslednjega sklepa:

**Sklep 5.:**

**Svet pregleda končno besedilo gradiva, doda nekatere podatke in gradivo pošlje Ministrstvo za kulturo.**

Sklep je bil sprejet s 7 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 6.: Razno.**

**6.1. Stanje javnega razpisa DAB za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije, poročilo AKOS o razpisih in aktivnosti AKOS na področju javnih razpisov**

Pri tej točki je predsednik Sveta predstavnikom pojasnil nestrinjanje z načinom delovanja agencije glede razpisa. Dejal je, da je bil cilj glede razpisa, s katerim sta se strinjala tako Svet kot agencija raznovrstnost novih programov, kar pa z razpisom ni bilo doseženo ter da se Svet glede tega čuti izigranega s strani agencije. Meni, da je bil Svet zaveden s tem, ko je bilo rečeno, da bo malo zainteresiranih subjektov. Prav tako Svet meni, da paketni pristop k razpisom ni ustrezen ter da bi moral biti ločen razpis za R4 in za R5. Poudaril je, da se Svet z izborom podelitve 24 pravic ni strinjal ter da bi AKOS lahko razpis razveljavil in šel v nov razpis ter da bi bilo v tem primeru danes na isti točki. Namestnik Sveta je dejal, da so glede na vse navedeno in glede na to, da obrazložitev AKOS-a ni bila korektna, odnosi med agencijo in Svetom skrhani.

Predstavnika AKOS-a, g. Ciglič je dejal, da meni, da s strani agencije ni bilo izigravanja in da razume, da se vsak program vrednoti ločeno, le odločba, da je skupna. Predlaga, da to Svet preveri na skupnem sestanku z g. Gorjancem iz AKOS-a. Direktor agencije pa je dejal, da zakonske podlage za razveljavitev razpisa ni bilo.

Namestnik predsednika je na slednje dejal, da bi to moralo biti v obrazložitvi potem tudi zapisano in da bi bilo treba zaupanje med agencijo in Svetom ponovno zgraditi. Dejal je, da sicer dopušča možnost, da Svet in agencija tako različno vidita isto stvar, da pa ga moti, da se gleda le digitalizacijo, ne pa tudi privabljanje novih vsebin. G. Markič je še dodal, da je g. Gorjanc iz agencije Svet zavajal, zaradi česar je Svet potrdil pogoje in merila, in je bil tako na obeh sklopih izbran isti lastnik, pri čemer AKOS v ničemer ni sledil predlogom Sveta.

Predstavnik Ministrstva za kulturo, g. Mazi, je omenil možnost strokovnega sestanka skupaj z ministrstvoma (MK in MDP). Namestnik predsednika Sveta je izrazil naklonjenost taki možnosti, je pa izpostavil, da bi lahko bil problem, ker ministrstvi sodita v izvršilno vejo oblasti, AKOS pa je neodvisen regulator in da ne bi bilo vpliva na regulator. Meni, da naj AKOS pove, ali se strinja s strokovnim sestankom na temo javnih razpisov.

*Ob 17.10 uri sejo zapusti predstavnik Ministrstva za kulturo, g. Mazi.*

V zvezi s predlaganim sestankom je g. Markič dejal, da sicer ne ve, v čem bi bil smisel sestanka z ministrstvi, če je javni razpis že zaključen. G. Ciglič je dejal, da so bili s strani Sektorja za medije za javni razpis FM poslani vsi trije predlogi glede kriterijev ocenjevanja (prvotni predlog, predlog SRDF in kompromisni predlog) v evaluacijo na Ministrstvo za kulturo in da je imel morda g. Mazi to v mislih glede skupnega sestanka ter dejal, da ni interes agencije, da bi kakšne koli aktivnosti lahko dodatno stopnjevale raven nezaupanja med Svetom in agencijo.

**6.2 Poročilo o posvetu Celovito in etično poročanje**

Med člani Sveta je potekala krajša razprava glede posveta. Izrazili so obžalovanje, da na posvetu niso sodelovali tudi predstavniki z drugačnimi pogledi. Namen posveta je bil namreč ravno v tem, da bi slišali drug drugega in različne poglede na to pomembno temo. Svet je obžaloval tudi, da se posveta ni udeležil noben predstavnik ministrstva, čeprav je bil posvet organiziran v sodelovanju z ministrstvom in upa, da se bo ministrica ali drug predstavnik ministrstva udeležil naslednjega posveta v organizaciji Sveta.

Po razpravi je predsednik Sveta predlagal sprejetje naslednjega sklepa:

**Sklep 6.1:**

**Člani Sveta sprejmejo sklep, da se ministrici pošlje poročilo posveta in vabilo k udeležbi na naslednji posvet.**

Sklep je bil sprejet s 7 glasovi članov Sveta ZA in 0 glasovi proti. 0 članov se je glasovanja vzdržalo.

**6.3 Priprava letnega poročila Sveta za radiodifuzijo za leto 2024/2025 (obdobje maj 2024 – april 2025)**

Predsednik Sveta je člane seznanil z osnutkom besedila letnega poročila za obdobje maj 2024 – april 2025 ter člane pozval k svojim dopolnilom in pripombam.

Po krajši razpravi je predsednik Sveta predlagal sprejetje naslednjega sklepa:

**Sklep 6.2:**

**Člani Sveta najkasneje do 23. junija 2025 pregledajo in podajo pripombe na pripravljen osnutek letnega poročila Sveta za obdobje 2024/2025.**

Sklep je bil sprejet s 7 glasovi članov Sveta ZA in 0 glasovi proti. 0 članov se je glasovanja vzdržalo.

**6.4 Mesečne nagrade, potni stroški za junij 2025 ter datum seje in pripravljalnega sestanka za julij 2025**

Svet pod točko 6. sprejme sklep o mesečnih nagradah in potnih stroških ter potrdi datum 39. redne seje, ki bo potekala 3. julija 2025 s pričetkom ob 16.30 uri v živo na sedežu Sveta, Stegne 7, v Ljubljani. Pripravljalni sestanek na sejo bo potekal 3. julija 2025 s pričetkom ob 16.00 uri v živo na sedežu Sveta, Stegne 7, v Ljubljani.

Navedena sklepa pod to točko sta bila sprejeta soglasno s po 7 glasovi članov Sveta ZA in 0 glasovi proti. 0 članov se je glasovanja vzdržalo.

*Ob 17.40 uri sejo zapusti član Sveta, g. Oberski.*

Seja se je zaključila ob 17.54.

Zapisala:

Sekretarka Sveta za radiodifuzijo Predsednik Sveta za radiodifuzijo

Mateja Grmek dr. Jurij Franc Tasič

Vročiti:

* Ministrstvo za kulturo, Maistrova ulica 10, 1000 Ljubljana – po e-pošti;
* Agencija za komunikacijska omrežja in storitve RS, Stegne 7, 1000 Ljubljana – po e-pošti;
* javna objava na spletni strani Sveta za radiodifuzijo.